钦定古今图书集成/明伦汇编/官常典/第567卷 > 张所
## 钦定古今图书集成/明伦汇编/官常典/第567卷 > 张所

按《宋史》本传：所，青州人。登进士第，历官为监察御史。
高宗即位，遣所按视陵寝，还上疏言：“河东、河北，天下
之根本。昨者误用奸臣之谋，始割三镇，继割两河，其
民怨入骨髓，至今无不扼掔。若因而用之，则可藉以
守；不则两河兵民无所系望，陛下之事去矣。”且论还
京师有五利，谓国之安危，在乎兵之强弱；将相之贤
“不肖，不在乎都之迁不迁。”又条上《两河利害》。上欲以
其事付所，会所言黄潜善奸邪不可用，恐害新政，乃
罢所御史，改兵部郎中，寻责所凤州团练副使，江州
安置。后李纲入相，欲荐所经略两河，以其尝言潜善，
故难之。一日，与潜善从容言曰：“今河北未有人，独一
张所可用。”又以狂言扺罪，不得已收“拭用之，使为招
抚，冒死立功以赎过，不亦善乎！”潜善许诺。乃借所直
龙图阁，充河北招抚使，赐内府钱百万缗，给空名告
千馀道，以京西卒三千为卫。将佐官属许自辟置，一
切以便宜从事。所入见，条上利害，上赐五品服遣行，
命直秘阁王圭为宣抚司参谋官佐之。河北转运副
使张益谦附黄潜善意，奏所置司北京非是，且言自
置招抚，河北盗贼愈炽，不若罢之，专以其事付帅司。
李纲言：“张所今留京师，招集将佐，尚未及行，益谦何
以知其扰？朝廷以河北民无所归，聚而为盗，故置司
招抚，因其力而用之，岂由置司乃有盗贼乎？今京东、
西群盗公行，攻掠郡县，亦岂招抚司过耶？”时方艰危，
朝廷“欲有所经理。益谦小臣，乃以非理沮抑，此必有
使之者。”上乃命益谦分折，命下枢密院，汪伯彦犹用
其奏，诘责招抚司。李纲与伯彦争于上前，伯彦语塞
所方招来豪杰，以王彦为都统制，岳飞为准备将，而
李纲已罢相，朝廷以王圭代之，所落直龙图阁，岭南
安置，卒于贬所。子宗本，以岳飞奏补官。